Ma op soek na geregtigheid ná wetstoepassers seun glo doodskietRaymond Tzouganatos. Foto: Facebook ŉ Johannesburgse vrou eis geregtigheid nadat haar 31-jarige seun by ŉ padblokkade in Doornfontein na bewering deur beamptes van die Johannesburgse Metropolisie (JMPD) doodgeskiet is. Die omstandighede waarin Raymond Tzouganatos die aand van 28 Junie gesterf het, word nou deur die onafhanklike polisieondersoek-direktoraat (Opod) ondersoek. Elsa Tzouganatos, Raymond se ma, het Donderdag aan Maroela Media gesê sy wil hê die waarheid moet uitkom oor die omstandighede wat daartoe gelei het dat haar seun doodgeskiet is, sodat “dieselfde nie met enige ander ouer of familie hoef te gebeur nie”. “Ek wil net antwoorde hê oor wat werklik gebeur het, maar dit is ŉ onbegonne taak. En ek sê jou, dit is hel om hierdeur te gaan. Nie net het ek my seun verloor nie, maar ek sit ook met al hierdie vrae en geen antwoorde nie.” Hoofsupt. Wayne Minnaar, woordvoerder van die JMPD, het gesê volgens voorlopige inligting is Raymond die betrokke aand deur metrobeamptes by ŉ padblokkade in Bereaweg voorgekeer. ŉ JMPD-beampte het in die pad voor Raymond se voertuig ingetree en aangedui dat hy moet stilhou. “Daar word beweer dat [Raymond] nie vir die beamptes wou stilhou nie en dat hy die beampte met sy voertuig gestamp het,” het Minnaar gesê. Hy sê die beampte het geval en Raymond se voertuig het weggery. Volgens Minnaar het die beampte en nog twee JMPD-beamptes na bewering hul vuurwapens uitgehaal en op die voertuig geskiet. “Die voertuig het toe ŉ haarnaalddraai gemaak en op die beamptes afgery. Intussen het die beamptes op die voertuig geskiet om die voertuig te dwing om stil te hou. Die bestuurder het verbygery, maar nie ver van die toneel af nie het hy beheer oor die voertuig verloor en dit het langs die pad teen iets gebots. Daar is toe gevind dat die bestuurder ŉ skietwond opgedoen het en hy is later dood.” Elsa sê sy is die volgende dag van Raymond se dood ingelig. “Aanvanklik het my swaer my gebel en gesê Raymond was in ŉ ongeluk. ŉ Paar minute later het hy weer gebel en gesê daar was ŉ skietgeveg en Raymond is dood. Ek was histeries. Ek het onmiddellik gedink hoe kon daar ŉ skietgeveg gewees het, want Raymond besit nie ŉ vuurwapen nie.” Elsa sê sy het later gehoor Raymond is deur JMPD-beamptes geskiet, maar sê die JMPD se weergawe van die gebeure maak nie sin nie. “Daar was slegs twee koeëlgate in Raymond se voertuig, een by die rubbergedeelte van die bestuurder se deur, daar waar die deur toemaak, en nog een laer af op die deur. Raymond is in sy bors geskiet. As hulle verskeie skote op die voertuig afgevuur het en hy is in sy bors geskiet, sou die windskerm of ander vensters mos stukkend geskiet gewees het,” sê sy. Raymond Tzouganatos is op 15 Julie begrawe. Foto: Facebook Volgens Elsa was daar ook nie bloed op die bestuursitplek in die voertuig nie, maar wel op die passasiersitplek en aan die buitekant van die bestuurder se deur. “Dit is onmoontlik dat goed gebeur het soos hulle vir my sê dit gebeur het,” sê sy. Sy vind dit ook vreemd dat daar aanvanklik vir haar gesê is Raymond het op die metropolisiebeamptes geskiet, hoewel hy nie ŉ vuurwapen besit nie en daar geen vuurwapen in sy voertuig gevind is nie. Minnaar het egter nie aan Maroela Media gesê dat Raymond ook op die metropolisiebeamptes geskiet het nie. Elsa het gesê nadat ŉ nadoodse ondersoek deur die staat gedoen is, het die familie ŉ private patoloog gekry om ŉ tweede nadoodse ondersoek te doen om seker te maak dat die twee ondersoeke se bevindinge ooreenstem. Raymond is eers op 15 Julie begrawe. Minnaar het Woensdag gesê hy kan hom nie verder uitlaat oor die voorval nie, aangesien die saak sub judice is en die ondersoek na die voorval steeds aan die gang is. Moses Dlamini, woordvoerder van Opod, het aan Maroela Media bevestig dat die saak ondersoek word. Hy het versoek dat verdere navrae skriftelik aan hom gestuur word en Maroela Media wag op terugvoer. Elsa het intussen ŉ Facebook-blad met die naam Justice for Raymond Tzouganatos begin om bewusmaking rondom Raymond se dood te skep. “Raymond was ŉ regte grapjas. Hy sou my altyd in die oggende ŉ WhatsApp-boodskap stuur om my te vra wat ek doen en as ek hom antwoord ek werk, dan stuur hy terug ‘werk harder’. As ek nou so sit en werk, dan dink ek aan Raymond wat gesê het werk harder. Ek sal alles in my vermoë doen om uit te vind wat daardie aand gebeur het. Dieselfde mag nie met nog iemand gebeur nie,” het Elsa gesê.